Douglas O-46

Το **Douglas O-46** ήταν μονοκινητήριο αεροσκάφος αναγνώρισης/παρατήρησης το οποίο χρησιμοποιήθηκε από το Αεροπορικό Σώμα του Στρατού των ΗΠΑ (United States Army Air Corps, USAAC) και το Αεροπορικό Σώμα του Στρατού των Φιλιππινών. Τα O-46 εντάχθηκαν σε υπηρεσία στα τέλη της δεκαετίας του 1930 και χρησιμοποιήθηκαν σε επιχειρήσεις στα χρόνια του Β΄ Παγκοσμίου Πολέμου. Σύντομα ο τύπος αυτός ξεπεράστηκε από τις τεχνολογικές εξελίξεις και τα διαθέσιμα O-46 αξιοποιήθηκαν σε άλλους ρόλους, για παράδειγμα σαν αεροσκάφη συνδέσμου, εκπαιδευτικά και σε ανθυποβρυχιακές αποστολές.

## Σχεδιασμός και ανάπτυξη
Το O-46A ήταν το τελευταίο από μια σειρά αεροσκαφών παρατήρησης που ανέπτυξε η Douglas Aircraft Company καθώς οι εξελίξεις στην τακτική και τη στρατηγική κατέστησαν την χρήση αυτής της κατηγορίας αεροσκαφών ξεπερασμένη. Το O-46 σχεδιάστηκε για να επιχειρεί από καλά προετοιμασμένα αεροδρόμια που βρίσκονταν πίσω από τις γραμμές ενός μάλλον στατικού μετώπου, όπως συνέβη στον Α΄ Παγκόσμιο Πόλεμο. Ωστόσο το 1939 συντάχθηκε αναφορά σύμφωνα με την οποία το O-46A ήταν πολύ αργό και βαρύ και έτσι δεν θα μπορούσε να αποφύγει τα αντίπαλα μαχητικά και επιπλέον πως δεν θα μπορούσε να επιχειρεί από μικρά και απροετοίμαστα πεδία. Επίσης ήταν μεγάλων διαστάσεων με συνέπεια να είναι δύσκολο να κρυφτεί κάτω από δέντρα. Αυτή η αναφορά ήταν προάγγελος των επερχόμενων εξελίξεων, καθώς ο Β΄ Παγκόσμιος Πόλεμος ήταν ως επί το πλείστον πόλεμος κινήσεως με ταχέως μεταβαλλόμενα μέτωπα, γεγονός που ανέδειξε την ανάγκη για ελαφρά, ευέλικτα αεροσκάφη παρατήρησης που μπορούσαν να επιχειρούν από πρόχειρα αεροδρόμια. Εν τέλει το 1942 η ταξινόμηση «O» (από την αγγλική λέξη «Observation» που σημαίνει «παρατήρηση») άλλαξε σε «L», που σημαίνει «Liaison» και αναφέρεται στα αεροσκάφη συνδέσμου.

Σχεδιαστικά το O-46 ήταν εξέλιξη του προγενέστερου Douglas O-43. Το 24ο αεροσκάφος που κατασκευάστηκε ολοκληρώθηκε ως το πρωτότυπο **XO-46**, με αναθεωρημένη πτέρυγα και διαφορετικό κινητήρα. Το Σώμα Αεροπορίας παρήγγειλε 90 O-46A το 1935 τα οποία και ολοκληρώθηκαν μεταξύ Μαΐου 1936 και Απριλίου 1937.

## Επιχειρησιακή ιστορία
Τουλάχιστον 11 O-46 έδρασαν εκτός των μητροπολιτικών ΗΠΑ· δύο καταστράφηκαν κατά την ιαπωνική επιδρομή στο Κλαρκ Φιλντ (Clark Field) στις Φιλιππίνες στις 8 Δεκεμβρίου 1941. Η Εθνοφρουρά Αέρος του Μέριλαντ χρησιμοποίησε αριθμό O-46A στα ανοιχτά των ακτών του Νιου Τζέρσεϊ σε ανθυποβρυχιακές περιπολίες. Τα υπόλοιπα χαρακτηρίστηκαν παρωχημένα στα τέλη του 1942 και έκτοτε χρησιμοποιήθηκαν κυρίως για εκπαίδευση και βοηθητικούς ρόλους.

Μια προτεινόμενη παραλλαγή με κινητήρα Wright R-1670-3 έλαβε την ονομασία **O-48**, αλλά δεν κατασκευάστηκε.

## Μουσειακό αεροσκάφος
Το μοναδικό διασωθέν O-46A (s/n 35-179) ανήκει στη συλλογή του Εθνικού Μουσείου της Πολεμικής Αεροπορίας των Ηνωμένων Πολιτειών στην αεροπορική βάση Ράιτ-Πάτερσον (Wright-Patterson AFB) κοντά στο Ντέιτον.

Στις 27 Νοεμβρίου 1942 το συγκεκριμένο αεροσκάφος, που ανήκε στη δύναμη της 81ης Μοίρας Αεροπορικής Βάσης, προσγειώθηκε με τον άνεμο στην ουρά στο Χάρλιγνκεν (Harlingen), βγήκε εκτός διαδρόμου και ανετράπη. Αποσύρθηκε και εγκαταλείφθηκε επί τόπου. Περισσότερα από 20 χρόνια αργότερα, ανακαλύφθηκε από την Antique Airplane Association και μεταφέρθηκε στην Όττουμγουα (Ottumwa).

Η αποκατάστασή του αποδείχθηκε πέρα από τις δυνατότητες της οργάνωσης και τον Σεπτέμβριο του 1970 δόθηκε στο Εθνικό Μουσείο της Πολεμικής Αεροπορίας των Ηνωμένων Πολιτειών σε αντάλλαγμα για ένα Douglas C-47 Skytrain ικανό να πραγματοποιήσει πτήσεις. Το (τότε) Μουσείο της Πολεμικής Αεροπορίας το αποκατέστησε και το παρουσίασε σε έκθεση το 1974, ως το μοναδικό διασωζόμενο O-46.

## Δείτε επίσης

; Αεροσκάφη που σχετίζονται με την ανάπτυξη του 
* Douglas O-43

; Συγκρίσιμα αεροσκάφη
* Henschel Hs 126

## Παραπομπές


## Βιβλιογραφία
* Armstrong, William M. *Baltimore in World War II.* Mount Pleasant, South Carolina: Arcadia Publishing, 2005. .
* Francillon, René J. *McDonnell Douglas Aircraft since 1920.* London: Putnam, 1979. .
* 

## Εξωτερικοί σύνδεσμοι
* 

Ο-46
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη συνδέσμου
Κατηγορία:Αναγνωριστικά αεροσκάφη
Κατηγορία:Αεροσκάφη του Μεσοπολέμου